Vrou vas oor R3 miljoen se dwelms op lughaweDie inbespreekte bagasie. (Foto: Verskaf) ’n Vrou is Sondag by die OR Tambo Internasionale Lughawe in Kempton Park in hegtenis geneem nadat dwelms ter waarde van R3,3 miljoen glo in haar bagasie gevind is. Lt.kol. Katlego Mogale, woordvoerder van die polisie, sê die 39-jarige vrou het van Sao Paolo in Brasilië deur Johannesburg na Kaapstad gevlieg toe haar inbespreekte bagasie deur lede van die Suid-Afrikaanse Inkomstediens (SAID) se doeane-en-aksynsbeamptes onderskep en na die soekarea by die lughawe geneem is. Die vrou het egter voet by stuk gehou dat sy nié bagasie ingeboek het nie. Daar is beslag gelê op drie pakkies in swart plastiek toegedraai. Die pakkies was verder toegedraai in komberse. (Foto: Verskaf) Die bagasie is deursoek en daar is beslag gelê op drie pakkies in swart plastiek toegedraai. Die pakkies was verder toegedraai in komberse. Volgens Mogale het ŉ voorlopige ondersoek die inhoud van die pakkies as onwettige dwelms bevestig. Die dwelms weeg meer as 10 kg en het ŉ geraamde straatwaarde van R3,3 miljoen. Die vrou is op die plek in hegtenis geneem en sal na verwagting môre in die Kempton Park-landdroshof verskyn. “Die multi-dissiplinêre benadering tot veiligheid en sekuriteit by die OR Tambo Internasionale Lughawe gaan voort om resultate te lewer,” sê Mogale. “Hierdie interdepartementele samewerking met die Lughawensmaatskappy van Suid-Afrika en ander belanghebbendes onder toesig van die Nasionale Gesamentlike Operasionele en Intelligensiestruktuur is daarop ingestel om misdadigers en kriminaliteit by die lughawe uit te wis.” Die polisie moedig die publiek aan om enige inligting wat kan help met die stryd teen misdaad by 08600 10111 aan te meld. Oproepe kan anoniem geskied en alle inligting sal as streng vertroulik hanteer word.